KOMMISSIONENS FORORDNING (EF) Nr. 1566/1999
af 16. juli 1999
om ændring af forordning (EF) nr. 194/97 om fastsættelse af grænseværdier for bestemte forurenende stoffer i levnedsmidler
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler(1), særlig artikel 2, stk. 3, og
ud fra følgende betragtninger:
(1) Ved Kommissionens forordning (EF) nr. 194/97 af 31. januar 1997 om fastsættelse af grænseværdier for bestemte forurenende stoffer i levnedsmidler(2), senest ændret ved Kommissionens forordning (EF) nr. 864/1999 af 26. april 1999(3), fastsættes der grænseværdier for aflatoksiner i bl.a. nødder og tørret frugt og korn;
(2) grænseværdierne for aflatoksin B1 og det samlede indhold af aflatoksin i nødder og tørret frugt, der skal sorteres eller undergå anden fysisk behandling inden anvendelse til konsum eller som ingredienser i levnedsmidler, skal tages op til fornyet overvejelse inden den 1. juli 1999 på baggrund af udviklingen i den videnskabelige og tekniske viden; der er kun blevet indsendt begrænsede oplysninger; der er afgivet løfter om forelæggelse af mere relevante oplysninger og om videreførelse af den igangværende forskning; fristen til fremlæggelse af disse oplysninger bør derfor forlænges;
(3) der påtænkes fastsat en specifik grænseværdi for korn, som skal sorteres eller undergå anden fysisk behandling inden anvendelse til konsum eller som ingrediens i levnedsmidler, inden den 1. juli 1999; for korns vedkommende kan det ikke udelukkes, at sorteringsmetoder eller andre fysiske behandlinger kan reducere forureningen med aflatoksiner; for at gøre det muligt at kontrollere disse metoders effektivitet er der anmodet om data, der gør det berettiget at fastsætte en specifik grænseværdi for uforarbejdet korn; ved en omfattende overvågning blev der ikke konstateret høje aflatoksinniveauer i korn i 1998-1999; derfor kunne effektiviteten af sorteringsmetoder eller andre fysiske behandlinger, når det gælder nedbringelsen af forureningen med aflatoksiner, ikke påvises; i betragtning af, at forureningens omfang kan variere fra år til år, bør fristen til fremlæggelse af disse data derfor forlænges;
(4) de i denne forordning fastsatte foranstaltninger er i overensstemmelse med udtalelse fra Den Stående Levnedsmiddelkomité -
UDSTEDT FØLGENDE FORORDNING:
Artikel 1
I bilaget til Kommissionens forordning (EF) nr. 194/97 foretages følgende ændring: Datoen "1. juli 1999" i fodnote 5 og 6 ændres til "1. juli 2001".
Artikel 2
Denne forordning træder i kraft på dagen for offentliggørelsen I De Europæiske Fællesskabers Tidende.
Den anvendes fra den 30. juni 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. juli 1999.